รายงานพิเศษ ศาสตร์พระราชา รัฐบาล จริงจังแก้ปัญหาการจัดการขยะภายในประเทศอย่างเป็นระบบ
รายงานพิเศษ  ศาสตร์พระราชา “รัฐบาล จริงจังแก้ปัญหาการจัดการขยะภายในประเทศอย่างเป็นระบบ”

ในปีนี้รัฐบาลได้จริงจังและเพิ่มความเข้มงวดของมาตรการบริหารจัดการขยะภายในประเทศ โดยเฉพาะขยะประเภทพลาสติกและโฟมใช้ครั้งเดียวแล้วทิ้ง ซึ่งเป็นปัญหาที่ทั่วโลกให้ความสำคัญอย่างมาก เพราะมีผลกระทบต่อการขับเคลื่อนระบบเศรษฐกิจ 
 
ปัจจุบันประเทศไทยกำลังประสบปัญหาการจัดการขยะ โดยแต่ละปีจะมีขยะรูปแบบต่าง ๆเกิดขึ้นจนผลกระทบต่อสิ่งแวดล้อมอย่างมาก ทั้งกล่องโฟมจากการบรรจุอาหารวันละ 138 ล้านใบ กระดาษชำระเกือบ 4 ล้านตันต่อปี ถุงพลาสติก 5,300 ตันต่อปี ขยะจากขวดพลาสติก มากกว่า 3,800 ล้านใบต่อปี และหลอดพลาสติก 500 ล้านหลอดต่อวัน ยังไม่นับรวมขยะอื่นๆ อีกจำนวนมาก ซึ่งมีที่ย่อยสลายได้ ย่อยสลายไม่ได้ และขยะพิษที่เกิดจากน้ำมือของมนุษย์ทั่วโลก เพื่อสร้างการมีส่วนร่วมการลดภาระสิ่งแวดล้อมในแหล่งท่องเที่ยว ด้วยการช่วยกันลดใช้ขยะพลาสติก โดยเฉพาะความร่วมมือระหว่างภาครัฐ ภาคเอกชน และภาคประชาชน ควบคู่กับส่งเสริมการท่องเที่ยววิถีไทยและสร้างกระแสใส่ใจสิ่งแวดล้อม ภายใต้โครงการ “เที่ยวไทยเท่ ไม่สร้างขยะ ลดโลกเลอะ” มุ่งเน้นรณรงค์ปลูกจิตสำนึกและกระตุ้นให้นักท่องเที่ยวรับผิดชอบต่อทรัพยากรธรรมชาติและสิ่งแวดล้อม และลดการสร้างขยะในแหล่งท่องเที่ยว เช่น ลดการสร้างขยะ หรือพลาสติกที่ใช้ครั้งเดียวทิ้ง แล้วหันมาใช้ถุงผ้า ขวดน้ำ ปิ่นโต กล่องข้าวส่วนตัวแบบพกพา หลอดดูดน้ำจากวัสดุธรรมชาติ หรือที่นำกลับมาใช้ใหม่ได้ และการใช้ผ้าเช็ดหน้า
 
ภาครัฐ ได้เน้นการให้ความรู้กับชุมชนบริหารจัดการขยะอย่างเป็นระบบเริ่มจากการปรับพฤติกรรมใหม่ ด้วยการลดความสะดวกสบายลงบ้างและช่วยกันคัดแยกขยะอย่างมีประสิทธิภาพตั้งแต่ครัวเรือน พลเอก ประยุทธ์ จันทร์โอชา นายกรัฐมนตรี เล่าให้ฟังว่า  อยากให้ประเทศไทยถูกยกระดับดีขึ้นเกี่ยวกับการบริหารจัดการขยะ เพื่อให้โลกเห็นความตั้งใจจริงในการคัดแยกขยะจากคน 50-60 ล้านคนในประเทศ ในเบื้องต้นมีประชาชนร่วมโครงการเพียง 100,000 คน ช่วยกำจัดขยะได้ 600,000 กิโลกรัม จึงเหลือขยะอีกจำนวนมากที่ยังไม่ถูกกำจัด ในส่วนของรัฐบาลได้นำการบังคับใช้กฎหมายควบคู่กับการสร้างการมีส่วนร่วมจริงจังถึงจะประสบความสำเร็จได้ โดยเฉพาะช่วยกันสอดส่องพฤติการณ์ที่ผิดกฎหมาย อย่างการลักลอบนำขยะพิษและซากอิเล็กทรอนิกส์เข้ามาในประเทศ ซึ่งเป็นปัญหาสำคัญต้องเร่งแก้ การทิ้งขยะจากรถที่เดินทางบนท้องถนน การนำขยะไปกองสุม หรือทิ้งนอกพื้นที่ที่เตรียมไว้
  
“บางทีภาชนะไม่พอก็ทิ้งอีเหละเขละขละไว้ข้างนอกก็ต้องไปแก้กัน เจ้าหน้าที่ต้องเตรียมภาชนะให้เพียงพอ มีการเก็บอะไรต่างๆ ตามห้วงระยะเวลา เราไม่สามารถจะแยกเก็บวันนี้เก็บพรุ่งนี้วันที่ 2 เก็บอีกพวกอีกกลุ่มหนึ่งอีกประเภทหนึ่งทำไม่ได้ในขณะนี้ ถ้าเราแยกไว้ก่อนเขาจะได้ไปหาทางว่าจะทำอย่างไรไม่ใช่ว่าไม่ทำอะไรเลย แล้วให้เขามารับผิดชอบเก็บอย่างเดียว ส่วนการทิ้งนอกพื้นที่ที่เตรียมไว้สำคัญที่สุด คือ ขยะเกิดที่ไหนต้องกำจัดที่นั่น ดังนั้น การสร้างโรงขยะในแต่ละพื้นที่ต้องกระจายไปกว่า 300 แห่งใน Cluster ต่างๆ ทั่วประเทศ เราต้องแบ่ง Cluster ทั้งหมด 77 จังหวัดได้ 300 กว่าแห่ง ที่จำเป็นต้องบริหารจัดการขยะ มีโรงขยะ เพื่อลดการขนย้ายขยะไปกำจัดในพื้นที่ที่มีระยะทางไกลไม่คุ้มค่าต่อการลงทุน

ที่ผ่านมาประเทศไทยได้ประกาศเจตนารมณ์ชัดเจนเกี่ยวกับแนวทางการลดใช้ถุงพลาสติกแบบหูหิ้วและโฟม เพื่อรณรงค์ให้ประชาชนและสังคมเกิดความตื่นตัวในการอนุรักษ์ทรัพยากรธรรมชาติและสิ่งแวดล้อม โดยเฉพาะการมีส่วนร่วมของประชาชน ควบคู่กับใช้มาตรการลดการใช้ถุงหูหิ้วในตลาดสด ห้างสรรพสินค้า ร้านค้าสะดวกซื้อและแหล่งท่องเที่ยวต่างๆ